Antwoorde geëis ná verhoorafwagtendes ontsnapFoto bloot ter illustrasie. (Argieffoto) Die VF Plus het vrae gerig aan Mpumalanga se LUR vir gemeenskapsveiligheid om die omstandighede te verduidelik rakende die ontsnapping van nege verhoorafwagtende gevangenes uit polisie-aanhouding in Badplaas/eManzana. Werner Weber, VF Plus-LPW en die party se leier in Mpumalanga, het gesê die nege gevangenes is op verskillende aanklagte, insluitend moord, by die polisiestasie in die Albert Luthuli-munisipaliteit aangehou. “Die beskuldigdes het verlede week glo ongesiens ŉ gat in die dak gemaak en komberse aanmekaar gebind wat as ŉ tou gebruik is om te ontsnap. Een voortvlugtende is intussen in hegtenis geneem, maar die ander agt is nog op vrye voet.” Weber meen dit is kommerwekkend dat hierdie soort ontsnappings slaag. “Die VF Plus wil weet watter maatreëls getref is om dit te voorkom. Die LUR, Vusi Shongwe, sal moet verduidelik of die departement se bestuurspraktyke en sekuriteitstelsels geld.” Die VF Plus het ook verlede week tydens ŉ sitting van die Noordwes-wetgewer geëis dat die omstandighede rondom die ontsnapping van vyf gevaarlike misdadigers uit polisie-aanhouding in Zeerust dringend ondersoek word. Die vyf ontsnaptes het reeds vorige veroordelings en is aangehou op aanklag van moord, roof en verkragting. De Wet Nel, VF Plus-LPW in Noordwes, het gesê dit is veral kommerwekkend dat die mans ontsnap het nadat boere-organisasies en lede van die gemeenskap die polisie herhaaldelik versoek het om doeltreffende maatreëls te tref om dit te voorkom. “Dit is bekend dat die persone vantevore reeds uit aanhouding ontsnap het. Dit is belangrik dat die provinsiale regering homself sterk uitspreek teen sulke voorvalle en die hoë voorkoms van geweldsmisdaad in Noordwes.”